Nuwe regulasies kan kwarantyn afdwingVervalle rondawels by die Zithabiseni-kwarantynkamp. (Foto: Verskaf) Nuwe regulasies wat in die Staatskoerant afgekondig is, maak voorsiening daarvoor dat die regering enigiemand teen hul sin by ŉ kwarantynfasiliteit kan aanhou, indien dié persoon simptome van Covid-19 toon en positief vir die virus toets. Die regulasies is op 1 Februarie gepubliseer en maak voorsiening vir die regering om enige persoon vir 48 uur in die fasiliteit van die regering se keuse aan te hou, waarna ŉ hofbevel bekom kan word om die persoon langer aan te hou. Die regulasies bevat ook ŉ vorm wat landdroste kan gebruik om te beveel dat ŉ persoon in isolasie geplaas word en dat monsters van die betrokke persoon se liggaam geneem kan word. AfriForum eis nou dat dié regulasies geskrap word. “Dit is onverstaanbaar hoekom die minister nou weer so ’n drakoniese maatreël sal wil instel, siende dat die hof reeds bevind het dat mense wat veilig tuis kan self-isoleer, dit mag doen. As die minister versuim om hierdie wysigings aan te pas, sal ons dit beslis weer in die hof bestry,” sê Jacques Broodryk, AfriForum se veldtogtebestuurder. AfriForum het in Junie 2020 ’n oorwinning in die Noord-Gautengse hooggeregshof in Pretoria behaal toe die organisasie se dringende aansoek toegestaan is om die minister van samewerkende regering en tradisionele sake se kwarantynregulasies (wat toe ook self-isolasie verbied het) ongeldig te laat verklaar. Dié regulasies, wat volgens AfriForum irrasioneel en drakonies is, was daarop gemik om almal wat positief vir COVID-19 toets onder verpligte staatskwarantyn te plaas. Die minister het toegegee dat AfriForum se aansoek ’n bevel van die hof gemaak word, wat bepaal dat die regulasies só gelees moet word dat persone wat doeltreffend kan self-isoleer, toegelaat moet word om dit te doen. AfriForum het die minister tot Vrydag gegee om die regulasie te wysig, waarna verdere stappe oorweeg sal word.